Die lekker van sukses – Finesse Meisie
Hoe suksesvol is jy as tienergirl? En waaraan skryf jy jou suksesse toe? Wat, dink jy, beteken sukses? Beteken sukses vir jou om gewild te wees? Of net A's op jou rapport te kry? In die eerstespan te speel? Enigiets te doen om tog net deel van die gang te wees?
Van die coolste dinge in die lewe is om iets reg te kry wat ander nie gedink het jy sal regkry nie! God maak dit vir ons moontlik om dinge reg te kry omdat Hy 'n God van wonders is en boonop ons Vader!
Met die Here aan jou kant sal jy suksesvol wees, guaranteed. Saam met Hom is jy vir altyd 'n wenner al gaan dit minder goed met jou met sekere dinge. Maar sonder God is regte egte sukses vir altyd buite jou bereik, omdat die soort sukses wat die wêreld dink so cool is, maar net 'n kort rukkie duur.
Die sukses wat jy behaal omdat jy Sy kind is en so optree, hou baie langer en maak ander mense en jouself gelukkig. Dit maak jou lus om lig en liefde na ander oor te dra en jou omgee in aangee te verander.